CELEX: 32015R1384
Language: fi
Date: 2015-08-10 00:00:00
Title: Komission täytäntöönpanoasetus (EU) 2015/1384, annettu 10 päivänä elokuuta 2015, tiettyjen tavaroiden luokittelusta yhdistettyyn nimikkeistöön

13.8.2015   
            
            
               FI
            
            
               Euroopan unionin virallinen lehti
            
            
               L 214/3
            
         KOMISSION TÄYTÄNTÖÖNPANOASETUS (EU) 2015/1384,
   annettu 10 päivänä elokuuta 2015,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:
   
               (1)
            
            
               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
            
         
               (2)
            
            
               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
            
         
               (3)
            
            
               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
            
         
               (4)
            
            
               On aiheellista säätää, että sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia, voidaan käyttää neuvoston asetuksen (ETY) N:o 2913/92 (2) 12 artiklan 6 kohdan mukaisesti vielä tietyn ajan. Mainitun ajan olisi oltava kolme kuukautta.
            
         
               (5)
            
            
               Tässä asetuksessa säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Sitovia tariffitietoja, jotka eivät ole tässä asetuksessa vahvistettujen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan tämän asetuksen voimaantulosta.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 10 päivänä elokuuta 2015.
      
         
            Komission puolesta,
         
         
            puheenjohtajan nimissä
         
         Heinz ZOUREK
         
            Verotuksen ja tulliliiton pääosaston pääjohtaja
         
      
   
   
      (1)  EYVL L 256, 7.9.1987, s. 1.
   
      (2)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
   
      LIITE
      
                  Tavaran kuvaus
               
               
                  Luokittelu
                  (CN-koodi)
               
               
                  Perusteet
               
            
                  (1)
               
               
                  (2)
               
               
                  (3)
               
            
                  Kartongista valmistettu tavara (ns. palapelikirja), jossa on palapelejä, opettavaisia tekstejä, karttoja ja muita kuvia yhteen sidottuina ja jonka mitat ovat noin 34 × 24 cm ja jossa on 14 sivua.
                  Joka toisella sivulla on noin 40 palasta koostuva palapeli, jonka kuvana on tietoja ja kuvia sisältävä kartta yksivärisellä taustalla. Palapelit liittyvät vastakkaisilla sivuilla oleviin opettavaisiin teksteihin, karttoihin ja kuviin ja täydentävät niitä.
                  (Ks. valokuva) (1)
                  
               
               
                  9503 00 69
               
               
                  Luokittelu määräytyy yhdistetyn nimikkeistön 1 yleisen tulkintasäännön, 3 yleisen tulkintasäännön c alakohdan ja 6 yleisen tulkintasäännön määräysten sekä CN-koodien 9503 00 ja 9503 00 69 nimiketekstien mukaisesti.
                  Tavara voitaisiin luokitella nimikkeen 4901 kirjaksi tai sen kaltaiseksi painotuotteeksi tai nimikkeen 9503 palapeliksi. Ei kuitenkaan voida katsoa, että jommassakummassa näistä kahdesta nimikkeestä tavara kuvattaisiin yksityiskohtaisemmin 3 yleisen tulkintasäännön a alakohdan mukaisesti.
                  Koska ei voida määrittää, antavatko opettavaiset tekstit, kartat ja kuvat (nimike 4901) vai palapelit (nimike 9503) tavaralle sen olennaisen luonteen yhdistetyn nimikkeistön 3 yleisen tulkintasäännön b alakohdan mukaisesti, tavara on luokiteltava kyseeseen tulevista nimikkeistä numerojärjestyksessä viimeiseen.
                  Näin ollen tavara on luokiteltava CN-koodiin 9503 00 69 muiksi palapeleiksi.
               
            
         (1)  Valokuva on ainoastaan ohjeellinen.